Απόφαση της Επιτροπής

της 2ας Μαΐου 2003

με την οποία αναγνωρίζεται, κατ' αρχήν, η πληρότητα του φακέλου που υπεβλήθη για λεπτομερή εξέταση με σκοπό την ενδεχόμενη καταχώριση των sulfuryl fluoride, bispyribac sodium και paecilomyces lilacinus στο παράρτημα Ι της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων

[κοινοποιηθείσα υπό τον αριθμό Ε(2003) 1426]

(Κείμενο που παρουσιάζει ενδιαφέρον για τον ΕΟΧ)

(2003/305/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/EΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2003/23/EΚ της Επιτροπής(2), και ιδίως το άρθρο 6 παράγραφοι 3 και 5,

Εκτιμώντας τα ακόλουθα:

(1) Η οδηγία 91/414/EΟΚ προβλέπει την κατάρτιση ενός κοινοτικού καταλόγου δραστικών ουσιών, οι οποίες επιτρέπεται να ενσωματώνονται σε φυτοπροστατευτικά προϊόντα.

(2) Η εταιρεία Dow AgroSciences Ltd υπέβαλε στις αρχές του Ηνωμένου Βασιλείου, στις 29 Ιουλίου 2002, φάκελο για τη δραστική ουσία sulfuryl fluoride, ζητώντας να καταχωρισθεί στο παράρτημα Ι της οδηγίας 91/414/EΟΚ. Για τη δραστική ουσία bispyribac sodium, η εταιρεία Bayer CropScience υπέβαλε φάκελο στις αρχές της Ιταλίας, στις 26 Φεβρουαρίου 2002, ζητώντας να καταχωρισθεί στο παράρτημα Ι της οδηγίας 91/414/EΟΚ. Για την paecilomyces lilacinus strain 251, η εταιρεία Prophyta Biologischer Planzenschutz GmbH υπέβαλε φάκελο στις αρχές του Βελγίου, στις 15 Οκτωβρίου 2002, ζητώντας να καταχωρισθεί στο παράρτημα Ι της οδηγίας 91/414/EΟΚ.

(3) Οι αρχές του Ηνωμένου Βασιλείου, της Ιταλίας και του Βελγίου δήλωσαν στην Επιτροπή ότι ύστερα από μια αρχική εξέταση φαίνεται ότι οι φάκελοι για τις υπόψη δραστικές ουσίες περιλαμβάνουν όλα τα στοιχεία και τις πληροφορίες που απαιτούνται από το παράρτημα II της οδηγίας 91/414/EΟΚ. Οι υποβληθέντες φάκελοι φαίνεται ότι πληρούν επίσης τις απαιτήσεις, ως προς στοιχεία και πληροφορίες, του παραρτήματος ΙΙΙ της οδηγίας 91/414/EΟΚ, για ένα φυτοπροστατευτικό προϊόν που περιέχει την αντίστοιχη οικεία δραστική ουσία. Σύμφωνα με το άρθρο 6 παράγραφος 2 της οδηγίας 91/414/EΟΚ, στη συνέχεια οι φάκελοι διαβιβάσθηκαν από τους αντίστοιχους αιτούντες στην Επιτροπή και στα άλλα κράτη μέλη, παραπέμφθηκαν δε στη μόνιμη επιτροπή για την τροφική αλυσίδα και την υγεία των ζώων.

(4) Με την παρούσα απόφαση, αναμένεται να επιβεβαιωθεί επίσημα, σε κοινοτικό επίπεδο, ότι οι φάκελοι θεωρείται ότι πληρούν κατ' αρχήν τις απαιτήσεις, σε στοιχεία και πληροφορίες, οι οποίες προβλέπονται στο παράρτημα ΙΙ και, για ένα τουλάχιστο φυτοπροστατευτικό προϊόν που περιέχει την υπόψη δραστική ουσία, τις απαιτήσεις του παραρτήματος III της οδηγίας 91/414/EΟΚ.

(5) Η παρούσα απόφαση δεν προδικάζει το δικαίωμα της Επιτροπής να ζητήσει από τον αιτούντα να υποβάλει συμπληρωματικά στοιχεία και πληροφορίες στο κράτος μέλος εισηγητή σχετικά με τις ουσίες ώστε να διευκρινιστούν ορισμένα σημεία στους φακέλους.

(6) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι φάκελοι σχετικά με τις αναγραφόμενες στο παράρτημα της παρούσας απόφασης δραστικές ουσίες, οι οποίοι υποβλήθηκαν στην Επιτροπή και στα κράτη μέλη με σκοπό να καταχωρισθούν οι οικείες δραστικές ουσίες στο παράρτημα Ι της οδηγίας 91/414/EΟΚ, ικανοποιούν, κατ' αρχήν, τις απαιτήσεις ως προς τα στοιχεία και τις πληροφορίες που παρατίθενται στο παράρτημα II της οδηγίας 91/414/EΟΚ.

Οι φάκελοι πληρούν επίσης τις απαιτήσεις, σε στοιχεία και πληροφορίες, οι οποίες παρατίθενται στο παράρτημα ΙΙΙ της οδηγίας 91/414/EΟΚ για ένα τουλάχιστον φυτοπροστατευτικό προϊόν που περιέχει τις δραστικές ουσίες, λαμβάνοντας υπόψη τις προτεινόμενες χρήσεις.

Άρθρο 2

Τα κράτη μέλη εισηγητές θα εξακολουθήσουν να εξετάζουν αναλυτικά τους οικείους φακέλους και θα υποβάλουν έκθεση προς την Επιτροπή, το συντομότερο δυνατό και το αργότερο εντός ενός έτους από τις 6 Μαΐου 2003, σχετικά με τα συμπεράσματα της εξέτασης που διενήργησαν, συνοδευόμενα από τυχόν συστάσεις για την καταχώριση ή τη μη καταχώριση των υπόψη δραστικών ουσιών στο παράρτημα Ι της οδηγίας 91/414/EΟΚ και τυχόν σχετικούς όρους για την καταχώριση.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 2 Μαΐου 2003.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 81 της 28.3.2003, σ. 39.

ΠΑΡΑΡΤΗΜΑ

Δραστικές ουσίες τις οποίες αφορά η παρούσα απόφαση

>ΘΕΣΗ ΠΙΝΑΚΑ>